作者:王千秋
標題:賀新郎
內容:弔古城頭去。正高秋、霜晴木落，路通洲渚。欲問紫髯分鼎事，只有荒祠煙樹。巫覡去、久無簫鼓。霸業荒涼遺堞墜，但蒼崖、日閱征帆渡。興與廢，幾今古。夕陽細草空凝佇。試追思、當時子敬，用心良誤。要約劉郎銅雀醉，底事遽爭荊楚。遂但見、吳蜀烽舉。致使五官伸腳睡，喚諸兒、晝取長陵土。遺此恨，欲誰語。